РЕГЛАМЕНТ (ЕО) № 506/2008 НА КОМИСИЯТА
от 6 юни 2008 година
за изменение на приложение IV към Регламент (ЕО) № 708/2007 на Съвета относно използването в аквакултурите на чуждоземни и неприсъстващи в района видове
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 708/2007 на Съвета от 11 юни 2007 г. относно използването в аквакултурите на чуждоземни и неприсъстващи в района видове (1), и по-специално член 24, параграфи 1, 5 и 6 от него,
като има предвид, че:
(1)
Регламент (ЕО) № 708/2007 създава рамка, уреждаща практиките, използвани в аквакултурите във връзка с чуждоземните и неприсъстващите в района видове, за да се оцени и сведе до минимум възможното въздействие на тези и други свързани нецелеви видове върху водните местообитания.
(2)
Приложение IV към Регламент (ЕО) № 708/2007 съдържа списък на видовете, за които не се прилагат определени разпоредби на гореспоменатия регламент. Държавите-членки могат да отправят искания към Комисията за добавяне на видове към посоченото приложение.
(3)
Преди влизането в сила на гореспоменатия регламент някои държави-членки отправиха искания за добавяне на видове към приложение IV. Франция предложи, по отношение на нейните най-отдалечени региони, определени видове да се добавят в отделна част на гореспоменатото приложение.
(4)
Комисията свика група от експерти на 7 ноември 2007 г. и 30-31 януари 2008 г., с цел да оцени дали тези видове отговарят на условията за включване в приложение IV към посочения регламент. За тази цел бе създаден нов списък от видове.
(5)
Приложение IV към Регламент (ЕО) № 708/2007 следва да бъде съответно изменено.
(6)
Мерките, предвидени в настоящия регламент, са в съответствие със становището на Комитета по рибарство и аквакултури,
ПРИЕ НАСТОЯЩИЯ РЕГЛАМЕНТ:
Член 1
Приложение IV към Регламент (ЕО) № 708/2007 се заменя с текста от приложението към настоящия регламент.
Член 2
Влизане в сила
Настоящият регламент влиза в сила в деня след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 6 юни 2008 година.